Bokke draf vir oulaas op eie bodem uit voor WB | Netwerk24
Rowers vas wat vulstasies in Jhb teiken
Die polisie in Johannesburg het toegeslaan op ’n bende wat glo betrokke was in verskeie rooftogte by vulstasies in die stad.
Deur Ischke De Jager 17 Augustus 2019 08:41
Lood de Jager by die Springbokke se kapteinsoefening op Loftus Versfeld in Pretoria.Foto: Deaan Vivier
Saterdag is die laaste kans om die Bokke op eie bodem in aksie te sien voordat die span binnekort na Japan vir die Wêreldbeker (WB)-toernooi vertrek.
Sowat 36 000 toeskouers word op Loftus Versfeld in Pretoria verwag waar die Springbokke in ’n afskeidstoets teen Argentinië speel.
Volgens Shanil Mangaroo, bemarkingsbestuurder van die Blou Bulle Maatskappy, kan toeskouers uitsien na ’n dag vol opwinding vir die hele familie. Benewens die aktiwiteite wat op die B-veld plaasvind, is daar ook nabygeleë restaurante en Loftus Park waar mense voor die wedstryd kan kuier.
“SA Rugby het uit sy pad gegaan om koel en nuwe dinge te doen,” sê Mangaroo.
Die Springbokspelers wat nie in Saterdag se span ingesluit is nie, gaan voor die wedstryd op die veld die Rugbykampioenskap-beker vir ondersteuners wys.
'n Nuweling in die span, Scarra Ntubeni, by die Springbokke se kapteinsoefening op Loftus Versfeld in Pretoria. Foto: Deaan Vivier
Met ’n eindtelling van 46 – 13 het die Springbokke verlede Saterdag stof in die oë van die Argentyne geskop en hiermee ook die Rugbykampioenskap-beker huis toe gebring.
Die Ndlovu-jeugkoor van Limpopo, wat die wêreld aan die gons gehad het ná hul deelname aan America’s Got Talent, sal die Suid-Afrikaanse volkslied sing.
Tydens halftyd sal dié koor ook hulde bring aan die musikant Johnny Clegg, wat onlangs aan pankreaskanker dood is.
Ná die wedstryd word daar by Loftus Park partytjie gehou waar die sanger Jakkie Louw gaan optree.
Zeelo-ritte en parkeer-en-ry-geriewe sal ná en vanaf die stadion beskikbaar wees.
Die wedstryd skop om 17:05 af en kaartjies is nog by ticketpros.co.za en die Loftus Versfeld-kaartjiekantoor beskikbaar.
Kaptein Schalk Britz by die Springbokke se kapteinsoefening op Loftus Versfeld in Pretoria.Foto: Deaan Vivier
Faf de Klerk by die Springbokke se kapteinsoefening op Loftus Versfeld in Pretoria. Foto: Deaan Vivier
Meer oor: Argentinië | Loftus Versfeld | Springbokke
Swys oor skok-bedanking: ‘My tenk is dolleeg’
Bok-skok met Swys se skielike bedanking